NARIADENIE KOMISIE (EÚ) č. 36/2010
z 3. decembra 2009
o vzoroch Spoločenstva pre preukazy rušňovodičov, doplnkové osvedčenia, overené kópie doplnkových osvedčení a formuláre žiadosti o preukaz rušňovodiča podľa smernice Európskeho parlamentu a Rady 2007/59/ES
(Text s významom pre EHP)
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na smernicu Európskeho parlamentu a Rady 2007/59/ES z 23. októbra 2007 o certifikácii rušňovodičov rušňov a vlakov v železničnom systéme v Spoločenstve (1), a najmä na jej článok 4 ods. 4,
so zreteľom na odporúčanie Európskej železničnej agentúry č. ERA/REC/SAF/04-2008 z 19. decembra 2008 o harmonizovaných formátoch preukazov rušňovodičov, doplnkových osvedčení a overených kópií doplnkových osvedčení rušňovodičov v súlade so smernicou 2007/59/ES a na odporúčanie Európskej železničnej agentúry č. ERA/REC/SAF/06-2008 z 19. decembra 2008 o harmonizovanom vzore formulára žiadosti o preukaz rušňovodiča,
keďže:
(1)
V smernici 2007/59/ES sa uvádza, že každý rušňovodič by mal mať potrebnú telesnú zdatnosť a kvalifikáciu na vedenie vlakov a mal by byť držiteľom týchto dokladov: preukazu, v ktorom sa potvrdzuje, že rušňovodič spĺňa minimálne podmienky týkajúce sa zdravotných požiadaviek, základného vzdelania a všeobecnej odbornej praxe, a jedného alebo viacerých osvedčení, v ktorých sú uvedené jednak infraštruktúry, na ktorých je držiteľ osvedčenia oprávnený viesť vozidlo, a jednak koľajové vozidlá, ktoré je držiteľ oprávnený viesť.
(2)
Právne predpisy členských štátov o podmienkach certifikácie rušňovodičov sa značne odlišujú. V záujme posilnenia vykonávania príslušných predpisov Spoločenstva by sa preto mali prijať harmonizované vzory potrebné na účely certifikácie rušňovodičov.
(3)
Cieľom harmonizácie preukazov a doplnkových osvedčení je predovšetkým uľahčiť pohyb rušňovodičov z jedného členského štátu do druhého, ale takisto uľahčiť ich pohyb z jedného železničného podniku do iného a všeobecne zaistiť uznávanie preukazov a osvedčení všetkými priamo zúčastnenými subjektmi v železničnom sektore. Na tento účel je nevyhnutné, aby sa v ustanoveniach stanovili minimálne požiadavky, ktoré by uchádzači mali spĺňať na získanie preukazu alebo harmonizovaného doplnkového osvedčenia. Členské štáty by v záujme potrebnej jednoty a transparentnosti mali prijať harmonizovaný vzor preukazov rušňovodičov, kým železničné podniky a manažéri infraštruktúry by mali vydávať harmonizované doplnkové osvedčenia.
(4)
Pre železničné podniky a manažérov infraštruktúry, ktorí vodičov zamestnávajú alebo ich najímajú, a predovšetkým pre železničné podniky prevádzkujúce medzinárodné služby, je dôležité, aby doplnkové osvedčenia boli rovnaké v rôznych členských štátoch; ich podoba by sa preto mala harmonizovať tak, aby potvrdzovala, že rušňovodiči spĺňajú určité minimálne podmienky a majú potrebnú odbornú kvalifikáciu a jazykové znalosti.
(5)
V súlade s článkom 4 ods. 4 smernice 2007/59/ES sa od Európskej železničnej agentúry požaduje, aby vypracovala návrh vzoru Spoločenstva pre preukaz, doplnkové osvedčenie a overenú kópiu doplnkového osvedčenia a určila aj ich fyzické vlastnosti, pričom zohľadní opatrenia zamerané proti falšovaniu. V tom istom článku sa od agentúry požaduje, aby vypracovala odporúčania týkajúce sa kódov Spoločenstva pre rôzne typy koľajových vozidiel v kategóriách A a B, ktoré sa majú uviesť na doplnkovom osvedčení. V bode 2 písm. g) prílohy I k smernici 2007/59/ES sa uvádza, že Komisia rozhoduje o kódoch pre dodatočné informácie alebo zdravotné obmedzenia, ktoré majú byť uvedené v preukazoch rušňovodičov.
(6)
Členský štát by mal každému preukazu rušňovodiča prideliť jedinečné číslo; týmto číslom by sa takisto malo uľahčiť zaznamenanie preukazu do vnútroštátneho registra preukazov rušňovodičov, ktorý sa má zriadiť v súlade s článkom 22 ods. 1 písm. a) smernice 2007/59/ES.
(7)
Bezpečnostné orgány by mali využívať všetky informácie uvedené v preukazoch rušňovodičov, doplnkových osvedčeniach a registroch preukazov a doplnkových osvedčení s cieľom uľahčiť hodnotenie postupu certifikácie zamestnancov ustanoveného v článkoch 10 a 11 smernice Európskeho parlamentu a Rady 2004/49/ES z 29. apríla 2004 o bezpečnosti železníc Spoločenstva a o zmene a doplnení smernice Rady 95/18/ES o udeľovaní licencií železničným podnikom a smernice 2001/14/ES o prideľovaní kapacity železničnej infraštruktúry, vyberaní poplatkov za používanie železničnej infraštruktúry a bezpečnostnej certifikácii (smernica o bezpečnosti železníc) (2), ako aj s cieľom urýchliť vydávanie bezpečnostných osvedčení ustanovených v uvedených článkoch.
(8)
Zamestnanie rušňovodičov s osvedčením v súlade so smernicou 2007/59/ES by nemalo zbaviť železničné podniky ani manažérov infraštruktúry povinnosti vytvoriť systém monitorovania a vnútornej kontroly spôsobilosti a správania sa ich rušňovodičov podľa článku 9 smernice 2004/49/ES a prílohy III k uvedenej smernici a malo by byť súčasťou tohto systému. Harmonizované doplnkové osvedčenie by nemalo oslobodiť železničné podniky ani manažérov infraštruktúry od zodpovednosti za bezpečnú prevádzku tej súčasti železničného systému, ktorú spravujú, a najmä od zodpovednosti za odbornú prípravu svojich zamestnancov.
(9)
V článku 7 ods. 1 smernice 2007/59/ES sa uvádza, že preukaz platí na celom území Spoločenstva a v článku 4 ods. 4 uvedenej smernice sa vyžaduje stanovenie vzoru Spoločenstva. Harmonizovaný formulár žiadosti o preukaz by preto uľahčil prácu príslušným orgánom členských štátov, ktoré musia zhromaždiť informácie potrebné na vydanie preukazu.
(10)
V článku 14 ods. 1 smernice 2007/59/ES sa od príslušných orgánov členských štátov vyžaduje, aby uverejnili postup potrebný na získanie preukazu. Pri zavádzaní takýchto postupov by mali príslušné orgány zahrnúť do opatrení ustanovenia o používaní harmonizovaného formulára žiadosti.
(11)
Harmonizovaný formulár žiadosti sa môže použiť na poskytovanie príslušných informácií o vnútroštátnych ustanoveniach na presadzovanie smernice Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov (3) v súvislosti s ochranou jednotlivcov pri spracovaní osobných údajov. Príslušné orgány ho môžu použiť s cieľom získať oprávnenie na spracovanie údajov o žiadateľoch, ktorí predkladajú žiadosť o preukaz rušňovodiča, alebo o držiteľoch tohto preukazu vždy, keď sa toto oprávnenie vyžaduje.
(12)
Prijatie harmonizovaného vzoru žiadosti má veľmi malý vplyv na hospodárstvo a predstavuje len miernu administratívnu záťaž vzhľadom na to, že existuje možnosť vybrať si buď tlačený dokument, alebo elektronické rozhranie pri použití spoločnej aplikácie.
(13)
V súlade s článkom 36 ods. 3 smernice 2007/59/ES sa povinnosť transponovať a vykonávať uvedenú smernicu nevzťahuje na Cyprus a Maltu. Toto nariadenie by sa preto nemalo uplatňovať na Cyprus a Maltu, pokiaľ sa na území týchto členských štátov nevybuduje železničný systém.
(14)
Opatrenia ustanovené v tomto nariadení sú v súlade so stanoviskom Výboru pre interoperabilitu a bezpečnosť železníc zriadeného podľa článku 21 smernice 96/48/ES,
PRIJALA TOTO NARIADENIE:
Článok 1
Vzor Spoločenstva pre preukazy rušňovodičov
Vzor Spoločenstva uvedený v prílohe I k tomuto nariadeniu sa používa v prípade preukazov rušňovodičov podľa článku 4 ods. 1 písm. a) smernice 2007/59/ES. Tento vzor sa používa vždy, keď sa preukaz rušňovodiča vydáva, obnovuje, aktualizuje, mení a dopĺňa alebo odoberá.
Jazykom osvedčenia je jeden úradný jazyk alebo viacero úradných jazykov Európskeho spoločenstva.
Článok 2
Vzor Spoločenstva pre doplnkové osvedčenia
Vzor Spoločenstva uvedený v prílohe II k tomuto nariadeniu sa používa v prípade doplnkových osvedčení podľa článku 4 ods. 1 písm. b) smernice 2007/59/ES.
Tento vzor sa používa vždy, keď sa doplnkové osvedčenie vydáva, obnovuje, aktualizuje, mení a dopĺňa alebo odoberá.
Jazykom osvedčenia je jeden úradný jazyk alebo viacero úradných jazykov Európskeho spoločenstva.
Článok 3
Vzor Spoločenstva pre overené kópie doplnkových osvedčení
Vzor Spoločenstva uvedený v prílohe III k tomuto nariadeniu sa používa v prípade overených kópií doplnkových osvedčení vydaných v súlade s článkom 17 smernice 2007/59/ES.
Článok 4
Formulár žiadosti o preukaz rušňovodiča
1. Vzor Spoločenstva pre formulár žiadosti uvedený v prílohe IV k tomuto nariadeniu sa môže použiť v prípade formulárov žiadosti o preukaz rušňovodiča podľa článku 14 smernice 2007/59/ES. Tento vzor musí umožniť začleniť vnútroštátne požiadavky, ktoré sa môžu doplniť k informáciám uvedeným v prílohe IV k tomuto nariadeniu.
2. Vzor Spoločenstva pre formulár žiadosti sa môže použiť v prípade žiadosti o nový preukaz, aktualizácie údajov uvedených v preukaze, obnovenia preukazu alebo vydania duplikátu.
3. Usmernenia týkajúce sa vzoru formulára žiadosti Spoločenstva sú uvedené v prílohe IV.
4. Príslušné orgány môžu zahrnúť vzhľad vzoru Spoločenstva do postupu, ktorý sa má uverejniť v súlade s článkom 14 ods. 1 smernice 2007/59/ES, ako aj do rozhraní založených na IT.
Článok 5
Nadobudnutie účinnosti
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch s výnimkou Cypru a Malty, pokiaľ sa na ich území nevybuduje železničný systém.
V Bruseli 3. decembra 2009